Oscar Pistorius-appèl: ‘Dit kan presedent skep’Oscar Pistorius tydens sy verhoor. Foto: Kim Ludbrook/EPA/Pool Die appèlhof in Bloemfontein sal vandag hoor hoekom die staat meen Oscar Pistorius moet ŉ langer vonnis opgelê word. Pistorius, ŉ Olimpiese en Paralimpiese atleet, is ses jaar tronkstraf opgelê vir die moord van sy meisie Reeva Steenkamp op Valentynsdag vier jaar gelede. Die aanvanklike aanklag van strafbare manslag is later deur die appèlhof na moord verander. Tog blyk dit of die staat steeds nie tevrede is dat Pistorius ŉ streng genoeg straf opgelê is nie. Die vonnis wat deur die Noord-Gautengse hooggeregshof opgelê is, is uit sommige oorde skerp gekritiseer en as “skokkend lig” beskryf. Regskenners meen die staat se kanse om ŉ swaarder vonnis vir Pistorius te bekom, kan beslis geslaagd wees. Hulle voer aan regter Thokozile Masipa moes in hierdie saak ook die voorgeskrewe minimumvonnis van 15 jaar vir moord as vertrekpunt vir vonnisoplegging gebruik het. Dr. Llewellyn Curlewis, regskenner en voormalige president van die Prokureursorde van Suid-Afrika, het gesê hy sal graag wil sien dat regsekerheid rondom die aangeleentheid bevestig word. “Dit is vir my jammer dat ŉ persoon soos Oscar Pistorius nou die slagoffer geword het van hierdie regsdebat rondom minimum strawwe en vonnisoplegging. “Daar is simpatie wat vir hom bestaan en ek dink die oorgrote meerderheid van die samelewing wil tans graag sien dat hy ook nou vir eens en altyd kan aangaan met sy lewe.” Curlewis reken die appèlhof mag dalk vanuit die perspektief meen dat finaliteit in die aangeleentheid gekry moet word sodat Pistorius kan aangaan met sy lewe. “Maar dit sal nie goed wees vir regspraak nie, want dan beteken dit dat ons nou ’n saak het waar die hoogste hof van appèl gesê het dit is reg om iemand dood te maak en dan net ses of sewe jaar tronkstraf daarvoor te kry. Ek is bang daar word ŉ regspresedent geskep waarmee ons dalk in die toekoms nie meer wil saamleef nie,” het Curlewis bygevoeg. Volgens Adriaan Janse van Rensburg, ŉ senior vennoot by Phatshoane Henny Groep in Bloemfontein, moet Suid-Afrikaners egter nie verwag dat Pistorius reeds vandag al ŉ swaarder vonnis opgelê sal word nie. “Ek glo nie Oscar sal vandag al gevonnis word nie, die hof sal slegs argumente aanhoor en uitspraak voorbehou tot ŉ latere stadium,” het Janse van Rensburg gesê. Die appèlsaak word na verwagting om 10:00 Vrydagoggend in die appèlhof in Bloemfontein aangehoor.